האחים סופר מריו

משחק

השחקן שולט במריו, או במקרה של מצב מרובה משתתפים, באחיו לואיג'י. מטרת המשחק היא להציל את  הנסיכה פיץ' (הנסיכה טודסטול), תוך כדי חקירה של ממלכת הפטריות וסילוק חייליו של באוזר, הידוע כ"מלך קוּפּה". צורת ההתקפה העיקרית של האחים מריו היא קפיצה על חלקו העליון של האויב ("רמיסה"). צורת תקיפה זו הורגת את הגומבות (ביפן קוריבו, אנשי ערמונים"), ומכניסה את הקוּפות (קופה טרופה, מפלצת דמוית צב) אל תוך שריונם. חלק מהאויבים ניתן להרוג אך ורק על ידי פגיעה של שריון או כדור אש. קפיצה על מספיק אויבים ברצף או שליחת שריון למספר רב של אויבים ("קומבו") מזכה בניקוד כפול, ולעיתים גם ב"חיים נוספים" המאפשרים הזדמנות לניסיון נוסף למעבר שלב. חיים נוספים ניתן לקבל גם על ידי צבירת 100 מטבעות או השגת פטרייה מיוחדת.
קיימים מספר כלים המסייעים לאחים מריו במשימתם. כשהם נפגעים מאויב בזמן שהם במצב "סופר" או "אש", במקום להיפסל, השחקן יחזור למצב הרגיל והמשחק ימשיך. לעומת זאת כשהשחקן נופל לבור או כאשר נגמר הזמן המוקצב לשלב השחקן יפסל ויאבד "חיים". בנוסף השחקן יכול להשיג כוכב, וכך להפוך להיות בלתי מנוצח. כאשר מריו או לואיג'י במצב "בלתי מנוצח" כל נגיעה באויב הורגת אותו, אך ניתן עדיין למות מנפילה לבור, ללבה או כשנגמר הזמן לשלב.
במשחק 8 עולמות, ובכל עולם 4 שלבים. כל עולם מתאפיין בסביבה משלו כגון נוף תת-קרקעי או תחת פני-המים. תפאורת השלב הרביעי בכל אחד מהעולמות היא טירתו של באוזר, מלך הקופה, עמו מתמודד השחקן בסוף השלב, אך להוציא העולם האחרון מלכי הקופה מתגלים תמיד כעותקים של המלך האמיתי. בשתי הטירות האחרונות זורק מלך קופה פטישים בנוסף לנשיפות האש שלו. את המלך קופה ניתן לנצח בשתי דרכים: לעקוף אותו ולגעת בגרזן שבקצה הגשר, וכך הוא יפול אל תוך הלבה, או לירות עליו מספר רב של כדורי אש. בכל הטירות בהן עובר מריו, מלבד האחרונה, מודה לו טוד, אך הוא מסביר לו שהנסיכה בטירה אחרת.
לאחר תום המשחק יכול השחקן לחזור ולשחק בשלביו ברמת קושי גבוהה יותר.

משחקי המשך


המשחק זכה לשלושה משחקי המשך שונים:

Super Mario Bros.: The Lost Levels

Super Mario Bros.: The Lost Levels, הידוע ביפן כ-Super Mario Bros.2, הוא למעשה משחק הזהה בבסיסו ל-Super Mario Bros. בעל עיצוב השלבים ברמת קושי מתקדמת. הוצאת המשחק ביפן התרחשה ב-3 ביוני 1986. למרות הצלחתו, מעולם לא ראה אור מחוץ ליפן עד לגירסת ה-All-Stars, מכיוון שבעיני המערב נראה קשה מדי.

מלבד חידוש השלבים נוספו למשחק כמה אלמנטים חדשים, כגון הפטריה הרעילה והמקפצה הירוקה המקפיצה יותר מהמקפצה האדומה.

לאחר גירסת ה-All-Stars ב-1993, יצאה גרסת Game Boy Advance כחלק מסדרת ה-Famicom Mini ב-2004. גירסת ה-Game Boy Color נכללת במשחק Super Mario Bros. Deluxe, וניתן לשחק בה לאחר סיום המשחק כאתגר סופי.

Super Mario Bros. 2

לאחר כישלון Super Mario Bros.: The Lost Levels במערב, וקבלת שנאה אישית מאת נשיא נינטנדו באמריקה, פותח בנינטנדו משחק נוסף בשם זה, אשר הופץ מחוץ ליפן בשנת 1988. פיתוח המשחק החל לאחר הצלחת נינטנדו בקבלת זכויות על המשחק Yume Kōjō: Doki Doki Panic, מכיוון שכוונת החברה היא שיתבסס עליו.

ארבע דמויות המשחק הראשיות הפכו למריו, לואיג'י, הנסיכה פיץ' וטואוד. לכל דמות יכולת מיוחדת - לואיג'י מסוגל לקפוץ גבוה, הליכתו של טוד מהירה מאוד וכו'. במשחק מופיעים לראשונה הביישנונים, ואחד מהאלמנטים המייחדים את המשחק הוא היכולת לקטיפת ירקות מהאדמה ודרכי השימוש השונים בהם. בניגוד לקודמיו, את אויבי המשחק לא ניתן להרוג בקפיצה פשוטה, ויש צורך בהתקפה מיוחדת, כדוגמת השלכת ירק לעברם. המשחק ראה אור בגרסה משופרת לסדרת Super Mario All-Stars, וכראשון בסדרת ה-Super Mario Advance ל-Game Boy Advance. לרבים ממעריצי הסדרה משחק זה נחשב לפגמה היחדי, שכן הוא אינו מקורי, אך למרות זאת ניתן להבחין בהשפעתו הרבה על שאר משחקי מריו.

Super Mario Bros. 3

הפצת המשחק התרחשה ב-23 באוקטובר 1988. לראשונה בסדרת המשחקים, מוצגת מפה מוגדרת של ממלכת הפטריה, ושמונת עולמות המשחק. לעומת עלילותיהם הפשוטות של קודמיו, במשחק זה העלילה מורכבת יותר - באוזר שלח את שבעת ילדיו, המופיעים לראשונה, במטרה לגנוב את שבעת שרביטי הקסם משבעת העולמות. בסוף העולם השביעי תוכנית זו מתגלה כתוכנית צדדית על מנת להעסיק את מריו בזמן שבאוזר חוטף את הנסיכה פיץ'.
למשחק נוספו ארבע יכולות חדשות מלבד מריו בוער וסופר מריו - מריו צפרדע, מריו דביבון, מריו פטיש, ומריו טנוקי. בהשפעת כל אחד מהם מראו ויכולותיו של מריו משתנים בהתאם - למריו צפרדע יכולת שחיה משופרת, מריו דביבון מסוגל להתקיף בזנבו, לדאות ואף לעוף, מריו פטיש ניחן בזריקת פטישי יד ומריו טנוקי הוא מעין שדרוג של מריו דביבון היכול להפוך לבלתי פגיע. שלבי המשחק רצופים סודות, ומוחבאים בתוכם שלושה שרביטי קסם בעלי היכולת לדלג בין עולמות. 
גרסאות מחודשות למשחק יצאו לסדרת ה-Super Mario All-Stars וה-Super Mario Advance. כמו כן המשחק מופיע בשירות ה-Virtual Console של ה-Wii.
בזמן שכוללים את מכירות גרסאותיו השונות יחדיו ניתן להחשיב את המשחק לנמכר ביותר, אך בשיא מחזיק עדיין Super Mario Bros..

Game and Watch

האחים סופר מריו הוא אחד מהמשחקים הרבים ששוחררו מחדש ל-Game & Watch. הגרסה הייתה פשוטה מאוד בגלל מגבלות הקונסולה.

Famicom Disk System

ביפן, האחים סופר מריו שוחרר ל-Famicom Disk System. הגרסה זהה במידה רבה לגרסה המקורית, אך זולה יותר, ובעלת עולם המינוס השלם, לא כמו ב NES שבו עולם המינוס הוא עולם 7-2 בלופ.

Super Mario All-Stars

ב-1993 נינטנדו שיחררה גרסה אשר כללה את כל משחקי הסופר מריו ששוחררו ל-NES. הגרסה שוחררה ל-SNES, ובזכות יכולות הקונסולה הגרפיקה והסאונד שופרו לגמרי בכל המשחקים. נוספה גם האפשרות לשמור את מצב המשחק, וכמה גליצ'ים מהגרסאות הישנות תוקנו, כמו עולם המינוס.

Super Mario Bros. Deluxe

בשנת 1999 שוחררה הגרסה ל-Game Boy Color. הגרפיקה לא שופרה (מלבד של לבה ולמים נוספה אנימציה ועדכון הצבעים של לואיג'י), אך נוספו תוספות שונות, כמו יצירת תמונות ל-Game Boy Printer, אוסף קלפים, תחרויות, אפשרות למצב רב משתתפים וכו'.

Classic NES Series

המשחק הוא אחד מהמשחקים שחודשו לגירסת Game Boy Advance בשנת 2004 המוקדמת. ב-2005 שוחררה גרסה נוספת ומשופרת לחגיגת ה-20 שנים למשחק, אשר מכרה יותר מ-876,000 עותקים.

Virtual Console

ב-25 בדצמבר שוחרר המשחק ל-Virtual Console של ה-Wii במחיר של 500 נקודות Wii.